News Update: นักวิเคราะห์รุมหั่นเป้าหุ้นสหรัฐฯ ชี้งบปี 2022 ไม่สดใส เตือน Fed คิดผิด เศรษฐกิจถดถอยใกล้เข้ามาแล้ว - FINNOMENA
นักวิเคราะห์รุมหั่นเป้าผลประกอบการและราคาหุ้นบริษัทสหรัฐฯ เตือนภาวะเศรษฐกิจถดถอยใกล้เข้ามาแล้ว และมอง Fed คิดผิดที่มองว่าเศรษฐกิจแข็งแกร่ง
10 พ.ค. 2565

นักวิเคราะห์รุมหั่นเป้าผลประกอบการและราคาหุ้นบริษัทสหรัฐฯ เตือนภาวะเศรษฐกิจถดถอยใกล้เข้ามาแล้ว และมอง Fed คิดผิดที่มองว่าเศรษฐกิจแข็งแกร่ง
ตามรายงานของ BoA “อุปสงค์ที่อ่อนแอ” ถูกกล่าวถึงบ่อยครั้งในช่วงประกาศงบครั้งนี้ และเพิ่มขึ้นสู่ระดับสูงสุดนับตั้งแต่ไตรมาส 2/2020 แม้จะมีรายงานอื่นๆ ที่บ่งชี้ถึงแนวโน้มรายได้ที่เพิ่มขึ้น แต่นักวิเคราะห์กำลังปรับลดประมาณการกำไรปี 2022 และบางบริษัทได้ออกมาเตือนถึงคำสั่งซื้อที่ชะลอตัว หรือพฤติกรรมอื่นๆ ที่เห็นได้บ่อยในภาวะเศรษฐกิจถดถอย
ยังไม่มีอะไรมาพิสูจน์ได้ว่าภาวะเศรษฐกิจถดถอยจะเกิดขึ้นเมื่อไร แต่ความเคลื่อนไหวในตลาดหุ้นสร้างความกังวลแก่นักลงทุน ดัชนี S&P 500 ร่วงลงมาเป็นเวลา 5 สัปดาห์ติดต่อกัน และร่วงลงมาอีก 3.2% เมื่อคืนนี้ (9 พ.ค.) สู่ระดับต่ำสุดในรอบกว่า 1 ปี
แรงเทขายที่เริ่มขึ้นเมื่อหลายสัปดาห์ก่อนได้ขยายมายังบริษัทเทคโนโลยีขนาดใหญ่ ขณะที่ดัชนี Nasdaq 100 ลดลงมาอีก 4% จนกวาดล้างกำไรทั้งหมดที่ทำมาตั้งแต่ พ.ย. 2020
บริษัทที่มีมูลค่ามากที่สุดในโลกอย่าง Apple สูญมูลค่าตลาดไปกว่า 220,000 ล้านดอลลาร์ นับตั้งแต่ปิดการซื้อขายเมื่อวันพุธ (3 พ.ค.) ที่ประธาน Fed บอกว่าอัตราเงินเฟ้อพุ่งสูงเกินไป และไม่มีแผนจะขึ้นดอกเบี้ยเกินระดับ 50 bps
“นี่ให้ความรู้สึกเหมือนตลาดกำลังเอนเอียงไปสู่ผลลัพธ์ที่แย่ที่สุด” Meera Pandit นักกลยุทธ์ตลาดของ J.P. Morgan เสริมว่า ความเสี่ยงกำลังเกิดขึ้นและตลาดกำลังพยายามกำหนดราคา โดยตอนนี้มีความไม่แน่นอนอยู่เต็มไปหมด
ตลอดทั้งปีที่ผ่านมา นักลงทุนยังมีความหวังจากแนวโน้มกำไรที่แข็งแกร่ง แต่ตอนนี้นักวิเคราะห์ได้ปรับลดคาดการณ์ในปี 2022 เป็นเวลา 2 สัปดาห์ติดต่อกันแล้ว
ตลาดกำลังจับตาพฤติกรรมของผู้บริโภคชาวอเมริกันและพบความน่ากังวล เพราะเงินเฟ้อทำให้พวกเขาซื้อสินค้าน้อยลง โดยทราฟฟิกในการเข้าร้านค้าปลีกลดลงเกือบ 11% ในสัปดาห์สุดท้ายของเดือนเม.ย. เมื่อเทียบกับช่วงเวลาเดียวกันของปีก่อนหน้า
ข้อมูลจาก GMM Nonstick Coatings ซัพพลายเออร์ของแบรนด์เครื่องครัวและเบเกอรี่ พบคำสั่งซื้อที่ชะลอตัวลง ซึ่งอาจเป็นเพราะผู้คนต้องการสิ่งของสำหรับอยู่บ้านน้อยลง แต่ก็ถือเป็นสัญญาณที่น่าหนักใจ
กรณีที่ดีที่สุดของ David Spika จาก GuideStone Capital Management คือ ธนาคารกลางเคลื่อนไหวอย่างรวดเร็วและผลักดันเศรษฐกิจเข้าสู่ภาวะถดถอยแบบตื้นและคงอยู่ไม่นาน โดยเขามองว่า ตอนนี้อุปสงค์อ่อนแออยู่แล้วและเราไม่สามารถหลีกเลี่ยงภาวะเศรษฐกิจถดถอยได้
อ้างอิง:
https://www.bloomberg.com/news/articles/2022-05-09/scorched-stock-traders-starting-to-see-hard-landing-in-soft-data?srnd=premium-asia&sref=e4t2werz 
https://www.cnbc.com/2022/05/09/tech-giants-lost-over-1-trillion-in-value-in-last-three-trading-days.html
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
FED
News Update
ตลาดหุ้นสหรัฐฯ
เศรษฐกิจถดถอย
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA